Månedsinfo for oktober avd. Nordstjerna

Etter en flott september-måned med mye sol og fine temperaturer, så har nå høsten meldt sin ankomst. Det har vi merket godt den siste uken, med litt andre temperaturer og en del regn. Så nå er det veldig viktig og ta en kikk i klesboksene til barna, det er nå på tide og bytte ut sommertøyet med litt mere egnede klær!

På avd. har vi hatt en del fokus på å dele opp i mindre grupper, da vi merker at støynivået er blitt ganske høyt når vi nå tilbringer litt mere tid inne. Dette fungerer veldig bra, og vi opplever mye roligere og finere lek. Vi tar grupper ut av avd. og benytter oss av kjøkkenet og språkrommet. Barna er glad i puterommet, hvor de kan bygge hus/hytter/huler, leke litt i mørket med lommelykter. Puterommet er også et sted hvor de kan kose seg med litt musikk. Ellers har det blitt bygd mye med lego, perlet og tegnet. Lek med play-dough, kjevler og kakeformer, har gitt oss de nydeligste kakene😊 Høytlesning er alltid populært.

Fruktsamlingen kl 0930 før turer og andre aktiviteter blir brukt til felles eksperimenter, bursdagssamlinger og samtaler om hvordan dagen videre skal forløpe. Vi snakker om været, hva vi må ha på oss, hvilken dag det er m.m. Vi har hatt flere eksperimenter om vann: hva flyter/synker, hvor mye rommer og dansende rosiner. Vi har lest en selvlaget historie: jakten på fargene. Hvor vi har trukket inn antall, vann, farger og gjentagelser.

Noen dager før lunsj, så bruker vi gjerne litt tid på Tellekorpset og Lesekorpset (nrk super) Dette er et godt pedagogisk program med tilnærming til matematikk og leseforståelse på barnas premisser. Det er stor stas i barnegruppa de gangene vi ser på dette. Vi bruker også en del rim, regler og sanger med tall. Løvetenner og Blåveiser hadde en dag de bakte eplekaker, de synes det var spennende med oppmåling og veiing. I tillegg smakte jo både kaken og kakedeigen veldig godt.

**Gruppene**

**Solsikkene** har stort sett gått til sitt faste tilholdssted, stamplassen. Før tur har de spist frukt sammen på kjøkkenet på tvers av avdelingene, og de har hatt en liten samling for å fortelle hvordan dagens turopplegg er. Barna trekker selv dagens turvenn, altså hvem de skal holde i hånden langs veien. På stamplassen har det vært ulik lek i skogen og i forhold til temaet matematikk har barna fått ulike oppgaver, som blant annet å lage geometriske former ved å holde hverandres hender, eller å finne ulike typer former i skogen. Nå er det endelig lov med bål igjen, så da har det blitt marsmallow-grilling med høytlesning rundt bålet.

**Løvetennene** har gått tur til Eplehagen i Blåveisstien, der de bl.a. har klatret i trær og ristet ned epler de har smakt på. De har løst ulike matematiske oppgaver ved at en voksen har «risset» innen geometrisk figur eller et antall av noe med en pinne i sanden. De har også lekt «Bro bro brille», «sisten», «stiv heks» og «løp mine hester, stopp» De har gått til stamplassen, der de har fått ulike oppgaver som å samle inn et bestemt antall nøtter, eller sortere kongler etter størrelse, eller å se hvor langt man kan kaste dem. «Hauk og due» og «Haien kommer» er populære leker på jordet nedenfor skogkanten. De er også veldig glade i hjulhuska som vi har på stamplassen. Det å kunne gå på do ute i naturen, er for noen ganske stas, riktignok ikke for alle. Løvetennene har også gått langs veiene i nærområdet og sett etter ulike former på skilt. Også stas når vi plutselig passerer noens hjem. Vi har noen ganger benyttet oss av grillhytta i barnehagen. Der har vi fyrt opp bålpanna og spist lunsj og avsluttet med en liten kopp kakao, kjempekos! Vi har jobbet med grunnleggende trafikksikkerhet som å se seg om begge veier før man krysser veien., og at man ikke krysser veien skrått, men at man går rett over. Løvetennene har blitt veldig flinke til å lytte til beskjeder og til å gå fint langs veien. Når vi går i skogen, så får de lov til å slippe hverandre og løpe til et angitt sted (stoppested). Der venter de pent, til de får nye instrukser»

**Blåveisene** har gått turer til eplehagen der de har fått tak i noen epler å smake på. De har også gått til fotballbanen og spilt litt ball, lekt sisten og gjemsel. Blåveisene har også lagt inn en kakaopause på turene. På onsdager har blåveisene hatt grupper på tvers med Karlsvogna. Her blir det bl.a. lagt vekt på å øke barnas samspill og sosiale kompetanse i form av å bli kjent-leker. De har også høytlesning og har bygget klinkekulebane. Blåveisene liker å pusle, tegne og perle. Vi ser at blåveisene har stor glede av hverandre på avd. men også når de er på tvers av avdelingene og i utetiden.

Vi forsøker å øke følelsen av samhørighet blant barna, og de utvider også kontaktnettet sitt og utvikler nye vennskap på tvers av avdelingene når vi leker sammen i en gruppe.

**Praktisk info:**

Digitalt foreldremøte for Nordstjerna blir torsdag 21. oktober

Besøksdag for de som har startet i 1. klasse blir onsdag 13. oktober.

Onsdag 27. oktober er det foreldredugnad, Cathrine sender ut mer info.

Høstutstilling blir torsdag 18. november, nærmere info sendes ut.